### SoundMAX®-ohje – usein kysyttyjä kysymyksiä

Huomautus: tuoreimmat uutiset ja päivitykset löytyvät SoundMAXin sivustosta www.soundmax.com.

#### OHJAUSPANEELIN MIKROFONI-VÄLILEHTI

#### Mitä Mikrofonin asetukset määrittävät, ja mitkä asetukset minun pitäisi valita?

Mikrofonin asetusten avulla voit optimoida mikrofonin tuloasetukset järjestelmällesi sopiviksi. Valitse Standardimikrofoni, jos käytössäsi on tavallinen pöytämikrofoni. Valitse Kuulokemikrofoni, jos mikrofonisi voidaan asettaa suoraan suun eteen. Valitse SoundMAX Superbeam™ -mikrofoni, jos sellainen on käytössäsi ja jos järjestelmässäsi on mikrofonin stereotuloliitäntä.

#### Mikä on SoundMAX Superbeam™ -mikrofoni, ja mihin sitä käytetään?

SoundMAX Superbeam -mikrofonit ovat erikoisstereomikrofoneja, joiden tallennuskyky on erityisen korkealuokkainen. Tämä laite on itse asiassa valmistettu kahdesta mikrofonista, jotka on sijoitettu lähelle toisiaan samaan koteloon. Stereosignaali syötetään SoundMAXin sisäänrakennetun Superbeam-ohjelmiston kautta. Ohjelmisto analysoi signaalin ja eliminoi mikrofonin sivuilta tulevat hajaäänet. Näin saadaan aikaan erittäin tarkasti suunnattu mikrofoni, joka pystyy erottamaan äänisignaalin tavallista tarkemmin laajoilta alueilta. Tätä mikrofonia voi käyttää äänen tallentamiseen laajalta alueelta ilman kuulokkeita sekä puheentunnistukseen, saneluun, äänenhallintaan ja Internet-yhteyksien mikrofonitoimintoihin. Jos haluat tietoja SoundMAX Superbeam -mikrofonin hankkimisesta, napsauta Andrea-logopainiketta Mikrofonin tehostus -osassa. Tarkista laitteesi teknisistä ominaisuuksista, että tietokoneessa tai CNR-päivityskortissa (Communications Network Riser) on stereomikrofoniliitäntä.

#### Mitä Mikrofonin tehostus -osan Häiriöäänten vaimennus -asetus tekee?

Häiriöäänten vaimennus -tehostus eliminoi tulosignaalista ympäröivät häiriöäänet, jolloin sovellusten käytössä on puhdas ja selkeä signaali. Tätä toimintoa voi käyttää kaikkien mikrofonien kanssa.

#### Mikä on Mikrofonin asetusten ohjattu toiminto?

Käynnistä ohjattu toiminto Ohjauspaneelista. Ohjattu toiminto valitsee automaattisesti oikean tason mikrofonin tuloäänelle ja varmistaa, että äänen tuloliitäntä toimii oikein. Kun puhut mikrofoniin, äänimittari näyttää tietokoneen vastaanottaman äänisignaalin.

####

#### OHJAUSPANEELIN KUUNTELUYMPÄRISTÖ-VÄLILEHTI

#### Miksi 3D-peliäänille ei ole painikkeita?

Kaikki SoundMAXin 3D-peliääniominaisuudet ovat sisäisiä, ja niitä hallitaan suoraan pelistä.

#### Mitä Kaiuttimien asetukset määrittävät, ja mikä Asetelma minun pitäisi valita?

Kaiuttimien asetukset -kohdassa voit optimoida kuunteluympäristösi siten, että kuuntelukokemus on mahdollisimman hyvä. Valitse jokin seuraavista vaihtoehdoista käyttämäsi laitekokoonpanon perusteella: Stereokuulokkeet, jos käytät kuulokkeita, tai Stereokaiuttimet, jos edessäsi (pöydällä, näytössä tai kannettavassa tietokoneessa) on kaksi kaiutinta. Jos järjestelmäsi tukee seuraavia toimintoja, valitse jokin seuraavista: Nelitie-kaiuttimet (Multi-drive Surround), jos sekä edessäsi että takanasi on kaksi kaiutinta, tai Surround Sound -kaiuttimet (5.1 Surround), jos käytössäsi on kotiteatteriasetelma, jolloin edessäsi on kolme ja takanasi kaksi kaiutinta sekä lisäksi alibassokaiutin (subwoofer) bassotaajuusefektejä (LFE) varten.

#### Mitä eroa Kaiuttimien asetukset -kohdan kahdella etukaiuttimien sijaintiasetuksella on?

Lähellä toisiaan -asetus optimoi äänen kannettavan tietokoneen tai näytön kaiuttimia käytettäessä tai jos kaiuttimet ovat aivan näytön vieressä. Kaukana toisistaan -asetus puolestaan optimoi äänen, jos kaiuttimet ovat kirjoituspöydän reunoilla tai jos käytät kotistereojärjestelmää.

#### Mikä on virtuaaliteatteriympäristö?

Jos katsot elokuvaa, jossa on monikanavaääniraita eikä käytössäsi ole 4- tai 5.1-kaiutinasetelmaa, SoundMAX luo stereokaiuttimista automaattisesti virtuaalikaiuttimet. Jos et halua, että SoundMAX luo virtuaalikaiuttimet automaattisesti, napsauta Poista käytöstä -valintaruutua. Jos haluat käyttää virtuaaliteatteriympäristöominaisuutta kuulokkeissa, voit hankkia päivitysversion napsauttamalla kuulokekuvaketta. Kun olet hankkinut ja asentanut päivitysversion, ominaisuus on automaattisesti käytössä aina, kun katsot elokuvaa ja käytät kuulokkeita.

#### Mitä ovat "akustiset ympäristöt"?

Akustiset ympäristöt ovat virtuaaliympäristöjä, joissa voit kuunnella ääniä ja musiikkia. Äänimaisemien tavoin nämä "malliympäristöt" simuloivat erilaisia ympäristöjä, esimerkiksi konserttisaleja ja tunneleita. Voit muuttaa kuunteluympäristöäsi valitsemalla luettelosta haluamasi malliympäristön. Malleja käytetään myös peleissä, joissa hyödynnetään Environmental Audio™ (EAX™) -ominaisuutta. Pelit aktivoivat mallit ja muuttavat niitä automaattisesti.

#### Mikä on Virtual Ear™?

Virtual Ear -sovellus tallentaa yksittäisten käyttäjien muokkaamia korvamalleja. Mallit räätälöidään yksilöllisesti kutakin kuuntelijaa varten. Voit muuttaa käytettävää korvamallia valitsemalla luettelosta haluamasi muokatun korvamallin. Ohjelma sisältää muutaman yleisen esimerkkimallin, jotka simuloivat aikuisen ja lapsen korvia. Jos haluat luoda omia muokattuja korvamalleja SoundMAXin kanssa käytettäväksi, voit hankkia Virtual Ear -päivitysversion napsauttamalla korvakuvaketta. Kun olet hankkinut ja asentanut päivitysversion, voit käynnistää Virtual Ear -sovelluksen napsauttamalla korvakuvaketta.

#### Miksi testikuunteluympäristön testiääni kuulostaa staattiselta kohinalta?

Kyseessä on erikoisääni nimeltä vaaleanpunainen kohina. Sen avulla voi varmistaa, että kaikki kaiuttimet on kytketty ja sijoitettu asianmukaisesti. Tavoitteena on ääni, joka kuulostaa yhtä voimakkaalta kussakin kaiuttimessa. Kaiuttimia voi siirtää, kunnes niiden välillä vallitsee optimaalinen tasapainotila.

####

#### OHJAUSPANEELIN MIDI-SYNTETISAATTORI-VÄLILEHTI

#### Mikä on MIDI?

MIDI on lyhenne sanoista Musical Instrument Digital Interface eli soitinten digitaalinen liitäntä. Se on kieli, jonka avulla syntetisaattorit kommunikoivat keskenään.

#### Mikä on GeneralMIDI (GM)?

GeneralMIDI kuvaa äänisarjaa, joka sisältää 128 ääntä sekä rumpusarjan. Näin mikä tahansa standardinmukainen GeneralMIDI-tiedosto voidaan toistaa millä tahansa GeneralMIDI-syntetisaattorilla samanlaisin tuloksin. Suurin osa Internetin kautta jaeltavista MIDI-tiedostoista noudattaa GeneralMIDI-muotoa. Jotkin äänikortit käyttävät epärealistisia GM-soitinääniä, mutta SoundMAX-syntetisaattori sisältää laajan ammattikäyttöön tarkoitetun GeneralMIDI-äänisarjan.

#### Mikä on .mid-tiedosto?

Kyseessä on MIDI-sekvenssin sisältävä tiedosto. MIDI-tiedostoon tallennetaan ohjeet siitä, miten syntetisaattorin avulla luodaan musikaalinen (tai äänellinen) kokemus. Tätä voi verrata tapaan, jolla tekstinkäsittelyohjelma luo asiakirjan pelkkiä merkkejä sisältävästä tiedostosta.

#### Mitä Syntetisaattorin oletusäänisarja -asetus määrittää?

Tämän ominaisuuden avulla voi muokata oletusäänisarjaa, jota SoundMAX-syntetisaattori käyttää toistaessaan GeneralMIDI (GM) -tiedostoja sekä XG-äänikarttayhteensopivia (XGlite™) MIDI-tiedostoja. SoundMAXin mukana toimitetaan ammattikäyttöön soveltuva 4 Mt:n GeneralMIDI-äänisarja ja 1,2 Mt:n XGlite-äänisarja. Jos haluat toistaa Yamaha XG -muotoisia MIDI-tiedostoja, valitse XGlite-äänisarja. Pidä silmällä uusia GeneralMIDI-äänisarjapäivityksiä, joita voi ladata tai hankkia SoundMAXin sivustosta.

#### Mikä on MIDI-ääni?

MIDI-ääni on yksittäinen SoundMAX-syntetisaattorilla toistettava nuotti tai ääni.

#### Mikä on maksimimäärä ääniä, joita SoundMAX-syntetisaattori voi soittaa samanaikaisesti?

SoundMAX-syntetisaattorissa on skaalaustoiminto nimeltä MAXvoice™. MAXvoicen ansiosta voit käyttää järjestelmäsi keskusyksikön asetusten sallimaa maksimimäärää synteesiääniä. Käytännössä keskimääräinen MIDI-sekvenssi käyttää enintään 32 ääntä, ja harvat sekvenssit ylittävät 64 äänen määrää.

#### DLS-LATAAJASOVELLUS

#### SoundMAX-syntetisaattorilla voi toistaa MIDI-tiedostoja, jotka käyttävät muokattuja DLS-äänisarjoja. Mikä on DLS, ja miten DLS-tiedostoja ladataan SoundMAXiin?

DLS on lyhenne sanoista DownLoadable Sounds eli ladattavat äänet. DLS:n avulla voi ladata muokattuja äänisarjoja SoundMAX-syntetisaattoriin. Yleensä äänisarjat luodaan käytettäväksi tiettyjen MIDI-tiedostojen kanssa. Voit luoda omia MIDI-sekvenssejä ja DLS-äänisarjoja myös muiden valmistajien sovellusten avulla. SoundMAX tukee DLS:n uusinta Level 2 -versiota, joka tekee kuuntelukokemuksesta entistäkin paremman. Jos haluat ladata ja toistaa MIDI-tiedoston sekä siihen liittyvän DLS-tiedoston, käynnistä DLS-lataaja.

#### Mikä on .rmi-tiedosto?

Kyseessä on yksittäinen tiedosto, joka sisältää sekä MIDI-sekvenssin että juuri kyseistä MIDI-sekvenssiä varten luodun muokatun DLS-äänisarjan.

#### Miten DLS-lataajasovellusta käytetään?

MIDI-sekvenssejä ja niihin liittyviä DLS-äänisarjoja voi ladata ja toistaa Windowsin Mediasoittimen avulla automaattisesti kahdella tavalla. Jos valitset .rmi-tiedoston, siihen sisältyvä DLS-tiedosto ladataan automaattisesti. Jos valitset .mid-tiedoston, johon liittyy samanniminen samassa hakemistossa oleva .dls-tiedosto, voit valita jommankumman tiedoston, jolloin molemmat tiedostot ladataan automaattisesti. Lisäksi voit ladata manuaalisesti .mid- ja .dls-tiedostoja ja napsauttaa sitten Käynnistä Windowsin Mediasoitin -painiketta.

####

#### SOUNDMAX-AUDIOLAITTEISTON VIRRANHALLINTA

SoundMAX-audiolaitteiston virranhallinnan avulla voi pidentää laitteiston käyttöaikaa akkua käytettäessä. Normaali virransäästö- ja Suuri virransäästö -tiloissa audiolaitteisto ottaa virtaa heti äänentoiston alkaessa ja vähentää virtaa, kun äänentoisto päättyy. Virtaa voi vähentää heti tai viiveellä. Jos haluat pidentää akun käyttöikää, valitse Välitön virransäästö.

SoundMAX and the SoundMAX logo are registered trademarks of Analog Devices, Inc. PureAudio and Superbeam are trademarks of Andrea Electronics. The Sensaura logo, Virtual Theater and Virtual Ear are trademarks and/or registered trademarks of Sensaura Limited.Yamaha XGlite is a trademark of Yamaha Corporation. All other trademarks are the property of their respective owners. All Specifications Subject to Change without Notice. © 2002 Analog Devices, Inc. All Rights Reserved.